МЕМОРАНДУМ ЗА РАЗБИРАТЕЛСТВО ЗА РАЗВИТИЕТО НА

ЖП ВРЪЗКА „СОФИЯ-СКОПИЕ ”

МЕЖДУ РЕПУБЛИКА БЪЛГАРИЯ И РЕПУБЛИКА СЕВЕРНА МАКЕДОНИЯ

Република България и Република Северна Македония, наричани по-долу „Страните“, представлявани от Министерството на транспорта и съобщенията на Република България и Министерството на транспорта и съобщенията на Република Северна Македония,

ИМАЙКИ ПРЕДВИД развитието на добросъседските отношения между Република България и Република Северна Македония, както и необходимостта от укрепване на икономическите и търговските дейности,

ПОДЧЕРТАВАЙКИ общата цел за разработване на „Проект за железопътна връзка София -Скопие”, наричан по-долу „Проект”, който е от общ интерес и имайки предвид значителното му стратегическо и икономическо значение за гражданите и икономиките на двете Страни;

ИМАЙКИ ЖЕЛАНИЕ да интегрират напълно железопътните мрежи на страните в Трансевропейската транспортна мрежа-TEN T;

ПРИEMAЙКИ значението на интермодалността и оперативната съвместимост на транспортната мрежа за свързването на двете страни;

ПРИEMAЙКИ че тяхното сътрудничество в областта на транспорта няма да засегне задълженията на Страните, произтичащи от участието им в международни, регионални организации и Европейския съюз, и че то ще се осъществява в съответствие със съответните национални закони на всяка Страна;

РЪКОВОДЕНИ от принципите на взаимно уважение, доверие и партньорство в съответствие с националното законодателство на страните.

Двете страни са съгласни, както следва:

Създаване на Съвместна работна група

Член 1

С цел ускоряване на процеса на подготовка и изпълнение на дейностите по проекта, страните се договарят да създадат Смесена работна група (СРГ) от експерти, която да подготви и изпълнява Работен план за действие за развитието на Проекта.

Задачи на Работната група

Член 2

Задачите на Работната група са изложени в този Меморандум за разбирателство, както следва, но без да се ограничават до:

• Изготвяне на Работен/план за действие за развитието на проекта;

• Изготвяне на правилник за дейността на Смесената работна група;

• Представяне на основните технически характеристики на Проекта и оценка на общата му инвестиционна стойност;

• Проучване на възможности за финансиране от Европейския съюз, други международни финансови институции и други източници на финансиране;

• Споделяне и обмен на цялата релевантна информация относно Проекта и свързаните с него действия на Страните;

• Наблюдение на напредъка по проекта от двете Страни и споделяне на актуално състояние по време на изпълнението на проекта.

Организация и времеви рамки

Член 3

Членовете на Работната група ще бъдат назначени от министрите на транспорта на страните 14 календарни дни след подписването на настоящия Меморандум за разбирателство. Работната група ще провежда срещи най-малко четири пъти годишно на експертно ниво, за да работи по напредъка на изпълнението на проекта.

До средата на февруари 2022 г. работната група ще проведе първото си заседание. Работната група ще съгласува годишния график на заседанията и плана за работа на основа на преценката на групата.

Срещите ще се организират в една от двете страни на ротационен принцип. Може да се обмисли и възможност за използване на други формати за провеждане на срещи на работната група[[1]](#footnote-1). По искане на всяка от страните могат да бъдат организирани “ad hoc” срещи.

Членове на Работната група

Член 4

Работната група ще се състои от членове на екипа от министерствата на двете страни. Членовете на работната група трябва да имат подходяща професионална подготовка в области като управление на проекти, европейско и международно право, инженеринг и управление на финанси.

Работната група ще включва представители на Министерствата на транспорта и съобщенията, Министерствата на финансите, представители на предприятията за железопътна инфраструктура и при необходимост може да се поканят експерти/съветници от други институции.

Членовете на Работната група е необходимо да спазват конфиденциалност.

Заключителни разпоредби

Член 5

Разпоредбите, измененията и допълненията в този Меморандум за разбирателство подлежат на взаимно писмено споразумение между Страните.

Подписан в гр.София на 25 януари 2022 г. в два оригинални екземпляра, всеки един на официалните езици на договарящите се страни - български език съгласно Конституцията на Република България и македонски език съгласно Конституцията на Република Северна Македония, като и двата текста имат еднаква сила.

Настоящият Меморандум за разбирателство влиза в сила от датата на подписване.

За Република България За Република Северна Македония

Министър на транспорта и съобщенията Министър на транспорта и съобщенията

Николай Събев Благой Бочварски

1. В зависимост от епидемиологичната ситуация, свързана със здравната криза, срещите могат да се провеждат виртуално. [↑](#footnote-ref-1)